
    CIKLUS O VIKTORIJANSKIM

PIONIRKAMA I PUSTOLOVKAMA

  
    AMY CARMICHAEL

     

    Seljančica iz Sjeverne Irske,

otac joj je bio prezbiterijanski pastor.

Nakon par koraka preko Japana i Šri Lanke,

zagazila je do grla u Indiju

i ostala pedeset i pet godina, o čemu je

napisala trideset i pet knjiga sjećanja.

    Bojila je svoju dugu kosu crnom kavom

i uvijala tijelo u indijske haljine.

Spasila je tisuće djevojčica od hramske

prostitucije,

otvorila je utočište ljubavi

i utemeljila misiju u Dohnavuru.

    Često je prolazila ogromne razdaljine

po prašini i vrućini

da bi spasila

samo

jedno

dijete.

    Na njezinom grobu nema spomenika ni svijeća

već samo mali bazen za ptice,

na kojem su spašena djeca upisala samo Amma

ili ‘majka’

na tamilskom.

  
    ANNIE LONDONDERRY

     

    Annie, gladna života,

pojela je samo dvadeset i četiri godine

a već je bila supruga,

majka troje djece i pustolovka, Židovka

Kopchovsky iz Rige, od malena doseljena da bude

pješakinja po

ulicama istočne Amerike.

Zanimljivo, nikada nije vozila to čudo slobode,

taj laki stroj zvan bicikl,

do dana oklade, 27. lipnja 1894. godine.

Za zadimljenim stolom dva bogata člana

bostonskoga kluba

ponudila su joj drečavo zelenih

5000 $, (novac je ponekad crvena zastava

podviga.)

    Poljubila je djecu i zatvarajući vrata, krstila se u

Annie

Londonderry,

woman unordinary.

    Na ženskom Columbia biciklu,

lako, kao da se rodila s krilima i pedalama,

zaputila se na put oko debelog trbuha svijeta

i obavila posao prvog ženskog svjetociklista u svega

15 mjeseci.

Sve što je imala bio je

ženski revolver optočen biserima i

nešto udobne muške odjeće.

Putem je zarađivala sočnim odrescima priča i

reklamama,

vatrometnim smijehom.

Ne sumnjajući da će njena dva kotača ostati čitava

u ovom nazubljenom muškom svijetu,

o njenom je podvigu zadivljeno pisao

New York World,

a možda i neka sanjiva školarka.

    Kad je sišla s tog bicikla kao s Mjeseca

živa i zdrava na tlo Bostona,

učas je postala sportska zvijezda, nova žena,

globalna senzacija sa šljokicama.

Samo desetak godina.

Kao plijen koji se dugo probavlja, Annie je pojeo

zaborav.

Svijet probavlja i zaboravlja da je osvojen.

Ima lošu memoriju i

dobar tek.

  
    ANNIE EDSON TAYLOR

     

    Mnogi prožive život tek

horizontalno, kao mirna rijeka.

Annie je bila žena slobodnoga pada

od početka.

Iz džepa pokojnoga oca mlinara obrušilo se

u njen viktorijanski skut nešto novca,

ali ne i za crne dane.

Nakon sretnog vjenčanja za mr. Taylora i poroda

nakon samo dva sretna zagrljaja

na pragu kuće kroz koji ulaze ljudi, godine

i bolest

ostala je jedina živa, žena-ruža na groblju

muža i sina.

    Bila je učiteljica i plesačica,

no uzalud je tumarala Amerikom u potrazi za

poslom.

Da bi izbjegla mrve siromaštva i ubožnice,

zagledala se u zid i sjetila se ludog podviga

koji će joj donijeti ili crno zrno smrti

ili slap novca, slave.

Tko zna, možda je mislila na Diogena u bačvi

kad se sjetila drvenoga mjehura i

samoće ekstatičnog zatvora

koji se kotrlja.

    Najprije je niz slap

spustila svoju mačku, verziju Lajke

a kad joj se maca iz bačve vratila u krilo,

bacila se i Annie, velika mačka, otmjeno obučena

i s velikim kićenim šeširom na glavi

niz šampanjsku pjenu Nijagarinih slapova.

Na crnoj je bačvi pisalo velikim bijelim slovima

Queen of the mist.

    Poslije je uz prašnjave putove ta kraljica vertikale

zabavljala turiste,

ljude bez ijedne bačve u životu

i nastupala s velikim natpisom kao žigom za

njenu dionicu vječnosti

Annie Heroine of Horseshoe Falls.

Čak je i nešto sitno zarađivala.

    Ipak, gorko je savjetovala pustolovima u čamcima

da živu glavu klone od bačve i slapova. Uzalud,

mnogi su se razbili o ego i stijenje.

    Iz kamenih se dubina čulo zborsko pjevanje

da samo je jedna Annie.

  
    NELLIE BLY

     

    počelo je tako da je

bijesno zaškiljila i

precizno ispalila tanad riječi u

muški zamak novina Pittsburgh Dispatch

utvrda joj je pala u obod šeširića

kao papirić za golublji izmet

zatim

prerušena u neku bezimenu uličnu Ofeliju nakon

deset dana u umobolnici izvještava za New York

World

o tretmanima i zimovanju u paklu

poslije nje uvjeti se u bolnicama mijenjaju

zatim

kao zastava, jedro odvažnosti

sama na put oko svijeta

zagrljaj s planetom dug 72 dana.

sve je poslije zapisala, na putu je

susrela čak

glavom i bradom Julesa Verna.

    Ne zovite me kako je zapisano, Elisabeth

ja sam drska Nellie

i ja gledam i grlim

zemlju u ludnicama, redakcijama, tvornicama

ubožnicama, kotlovnicama.

pustite me i na mjesec

da ga okrenem na tu mračnu stranu

ako treba

i u Božja usta u trenu Velikoga praska,

želim umrijeti od čuda

a ne od upale pluća u St. Mark’s Hospital

koja me, položenu na leđa, ubila.

nisam željela tinjajući izgorjeti,

trebala sam se do sudnjeg dana

brinuti za njujoršku siročad u crkvi na Manhattanu

i smišljati patente.

    svi su govorili luda Nellie

zašto je već

u tridesetima napustila novine

i u golemoj vjenčanici sjela na stol

industrijalca milijunaša iz doba krede

da bi pijuckala polako i nakon njegove smrti

taj stari konjak muškarca.

na samrtnoj postelji

navečer bi pogledala u vjetar, nebo,

rijetke knjige

odakle nam danas zašušte riječi pjesnikinje Carson

ljepota muža

The Beauty Of The Husband,

neobičan muž kao naljepša krošnja

glinenog stabla svijeta.

  
    LADY HESTER STANHOPE

     

    Draga Wirginia,

ta je otkačena Hester imala vlastitu sobu i lovu.

Nakon što je njezin poslodavac, British Prime

Minister i neženja,

voljeni ujak William Pitt, blago u bogatstvu umro,

država joj je odredila

čak

mjesečnih £1200

a britansko visoko društvo ostalo je udivljeno

svijeno u u obliku njezine crvene štikle

i godinama nakon što je skočila

s dna kristalnih čaša kroz monokle

prema letećim sagovima i

nježnim ptičicama istočnjačkih pisama.

Bile su joj 33 godine.

Simbolično.

    Istražujući Aškelon znala je da će

se taj pothvat priznati prvim modernim

istraživanjem Svete zemlje.

    Romantični i poznati su joj se divili;

kažu da se, po njenom dolasku u Atenu,

opijeni Lord Byron kao lud bacio u more

da bi je, poput muške sirene, dolično pozdravio.

    Nakon brodoloma kod Kaira, izgubivši sve, skida

krhku tkaninu, oblači nepotopivu mušku odjeću

i kreće dalje, put paprenog Istoka.

Odbijala je nositi ženski veo,

zapravo, kidala je svaki zid i veo svijeta

pa je uskoro s dvadeset i dvije deve

probijala mjedene vratnice i

rušila prekrute zakone istočnih gradova.

Sa šiljkom nosa prema Palmiri

prošla je pustinju punu škorpiona i beduina

da bi u tom gradu, čudom, bila jedina žena

dočekana krunom i grančicama.

Od tada, turban na njenoj obrijanoj glavi postao je

deblo zmije koja guta svoj rep,

ego oko čela.

    Nije ju samo emir Mahannah el Fadel

prozvao “kraljica Hester”. Ali tim se titulama

drevna glina smijala.

Hester je pod zemljom blizu Gaze tražila zlatnike,

a iskopala je samo sedmonogi i bezglavi

mramorni kip. Zao znak, razbila ga je i bacila u

gladno ždrijelo mora.

Napokon

ostavila je deve drugima

i skrasila se u samostanu Mar Elias, a potom

na vrhu kraj Sidona, dom je nazvala Dahr El Sitt.

Primala je stotine izbjeglica, vladala regijom

s mjesečnom penzijom i izdašnim darovima.

Tajne riječi pustinjskoga vjetra

prevodila je kako je htjela:

ja sam jutarnja zvijezda, glavna jahačica svijeta.

    Naposljetku, unatoč svili, bjelokosti i kašmiru

tonula je u senilnost, pokradena od vlastite

posluge.

Draga Wirginia,

u svojoj ćeliji nije pisala, ležala je sama s dva

grbava,

činili joj se, sveta konja

umjesto kreveta.

Goste je primala tek u sumrak

nije dala da joj vide odveć ljudsko lice i ruke,

nije dala ništa više nikome,

zazidana u utvrdi na brdu

kao idol, kao kip.

  
    ISABELLA BIRD

     

    Djevojčica Bird, sitna i boležljiva ptičica,

letjela je s nesanicom, bolovima u leđima i glavi.

Na preporuku kućnoga liječnika

odapela se kao tvrd kamenčić

iz praćke doma u ljekovite zemaljske širine.

S Havaja je počela duga putanja putovanja,

uspinjanja i silaženja,

Manua Kea, Manua Loa.

Odmalena

cesta je ozdravljuje jednako kao i

užas napuštene djevojačke haljine,

od malena

u hlačama želi gledati neviđeno i kako

nakošene oči u smijehu ispadaju s istočnjačkih lica

kao ukrasne ribe u vodu

i kako se kotrlja na nju cijeli taj Rocky Mountains,

njegovo crveno kamenje

sa srca onog neodoljivog desperadosa,

jednookog Jima Nugenta, pjesnika i nasilnika.

Nikada muža.

Zagrlila ga je, napisala svoj najveći hit

A Lady’s Life in the Rocky Mountains

i otišla.

    Nepopustljiva,

iako je jahala danima jahala kroz mećavu

stisnutih, smrzlih očiju

i šest mjeseci cvokotala u kolibici zatrpanoj

snijegom

njezina kosa ne miruje, čezne još straniji vjetar.

Češalj joj je pao na Japan, Kinu, Vijetnam,

Koreju, Singapur…

Crtala je i zapisivala sve,

svih sedamsto

sedamdeset i sedam

prošlosti svake pahulje i datulje.

Postala je prva žena Fellow of the Royal

Geographical Society.

Sama u svakoj znatiželji,

u kuhinji je nije mogao zadržati nijedan

topli pljusak udvaranja, a umjesto svijeća i

stolnjaka

prostirala je karte, fotografije, prirodoslovne

knjige.

U dvorišnome vrtu najdraže sestre samo bi kratko

ostajala,

srca sposobna samo za dijamant, za jedan

dubok ljudski odnos.

Udala se tek kad je sestru pokosio tifus.

No, umro je uskoro i doktor Bishop,

muž lijep i kratkovijek kao vodencvijet.

Bilo je to da su se živi morali brzo ukloniti

pogledu te ptice u neku novu daljinu

u obliku Križa. Iako u godinama,

Izabella je učila medicinu i postala misionarka.

Na glavu je stavila košaru u kojoj su na suncu

kunjali

Indija, Iran, Kurdistan i Turska

i krenula u pustolovine s pištoljem i zavojima.

Ipak, i kad se, onako sitna,

u Maroku penjala ljestvama na crnog pastuha,

sultanov poklon,

razmišljala je o sestri.

Sestra kao ruka dok se penje.

Sestra kao iznenadni miris šećera u prahu

koji nosi vjetar.

Sestrin je vrat bio dimnjak, kosa dom,

a duša kamin.

  
    LOTTIE MOON

     

    Na lijepoj starinskoj fotografiji jake obrve i vilica

svjedoče odlučnost.

Književnost, klasični jezici

najsjajnije su niti u njenim čvrstim pletenicama.

Široko obrazovana djevojka

iz obitelji duhanskih plantažera, iako nestašna,

željela je biti učiteljica. Izbjegavala je crkve.

A onda, odjednom, i ona je

pala s konja sv. Pavla, točnije,

doživjela potresnu metanoju

pa za mlađom sestrom Edmonijom

brzo otišla u Kinu.

Marta i Marija.

    Lottie je učila običaje, širila evanđelje i

bila zabrinuta što su

misionari u Kini umirali

od iscrpljenosti, bilo ih je premalo.

Pisala je duga i živa pisma u Foreign Mission

Journal

ali jače pojačanje nije dolazilo.

Pjesnikinja, pisala je o vjetru i rijetkim kišama

u Šantungu,

o svom lijenom psiću i izoliranim kopačima zlata

i kako bi, da živi tisuću života,

svakog dala Kini.

Godinama je pekla mirisne kolačiće

i dijelila ih gladnoj djeci. Govorila im je o Isusu,

slađem od meda. Mljackali su i zvali je

Kolačić teta.

    Ostavila je sjaj gradova i krenula po selima,

osnovala je škole za nepismene djevojke

i iskusila ružičastu pjenu njihove radosti.

U duboke se sutone nadala muškoj ljubavi,

misionarskom braku s heretikom i

bivšim učiteljem, C. H. Toyem.

No lakše je bilo osvojiti Kinu, nego tog pauna s

Harvarda. Ostala je sama i

uskoro pala pod tristo jahača apokalipse,

pod kugu, kinesko-japanski rat, glad, boksersku

revoluciju.

Pod zmajeve, kundake, bombe

bombe, bombe, potrese.

Raskidani su ljudi po cesti vikali,

umirali od gladi i bolesti.

    Kad više nije bilo ničega u ladicama svijeta

sve je svoje razdala gladnoj djeci.

Kao s grane gdje žive počešljani i uhranjeni

pala je na trideset kilograma, tresnula kostima.

Pisali su joj s uskličnicima znanci i braća

iz Amerike,

i sama je znala da mora natrag

na oporavak. U zračnu komoru

zapada.

    Pa ipak.

Ona koja je godinama pekla kolačiće

umrla je od gladi,

na povratku kući,

negdje u luci Kobe.

    Iako ne izgleda tako, ona se

vratila, zauvijek.

  
    LILIAS TROTTER

     

    Lilas, Lilias, dok se smijala

čak je i korijenje njezinih zubi mijenjalo sedam

boja

a purpurno srce

tjeralo ju je da

šeće bosa perivojima i da promatra

da sve što postoji promatra u spektru.

kad je naučila, osim slobode ruke,

zakone linija, boja i oblika

i povlačiti zlatne rezove po zapešću platna

u Veneciji se susrela s velikim slikarom

Johnom Ruskinom

pijan od prepoznavanja njena genija

jednoga je dana

uzeo svoj najbolji kist i

pružio joj ga nad imenom, Lilias

ti si dugokosi vitez slike

princeza linija i boja svoga vremena.

ipak nemirna

ipak gladna i dalje je

šetala gologlava alejama i perivojima

i napokon naišla na bezbojnu trnovu krunu,

vječnu kacigu spasenja

pa je sjela, pa se smirila.

pod Isusovom se krunom prvi put počešljala

do izboja njegove krvi i

ugledala sedamdeset novih boja u listu akacije

deset novih geometrijskih oblika u mrvi kruha

i prvi put, kurve, beskućnike i sirotinju.

noću je grozničavo upinjala oko spasa prostitutki

kod Victoria station

i četrdeset godina svakoga dana pisala dnevnike o

ljubavi

a Ruskin je ostao negdje u kavani.

ostao je nadati se, taj

portretist dokon i lijep kao kralj Kir,

da njegova kraljica boja nije zauvijek

tog oblačnog dana

otišla u afrički žir nemira

u opojni vir mira

spašavati nespašene,

poučavati nepismene žene

u Alžir.

  
    LOUISE BOYD

     

    od izlaska do zalaska sunca

u divljoj dječjoj igri

ponekad oštro zapaluca

debeljuškasti jezik smrti.

no ne vide ga ni mala Louise

ni zatrčani konji, šume, planine, jer su sve to djeca.

u biografiji je netko zabilježio kako su

njezina braća,

ujedno jedini šumski prijatelji iz djetinjstva

dva tijelca krhka kao gazivode,

oba brzo umrla od slabosti srca.

ostala je

jedinica s čeličnim srcem

za roditeljsku utjehu,

a poslije krilata i hrabra utjeha sama sebi.

ta pionirka letačica do krajnje točke,

do spoja aviona nje u avionu njemu

(Sjeverni pol je njezin spol)

ona najviša točka života

kao crn i težak biljeg svega prvog na tjemenu.

istina,

u ledu je tražila sudruga, unaprijed nestalog,

krenula je i službena potraga.

tražila ga kao neke djevice neviđenog muža

tražila ga po ledenim gudurama

nikad poljubljenog, nikad ugrijanog

uzalud je tražila smrzlog Amundsena

nestalog u padu na dno Barentsovog mora.

no našla je,

tek nijemi Grenland

čije su gole rane i ravni dobile

ime po njoj.

  
    GLADYS AYLWARD

     

    Tako su to prikazali u dopadljivom filmu,

a možda je tako i bilo.

Padala je kiša nad onima koji ostaju kod knjiga i

kamina

čaja, keksa i vina

kad je skromna londonska dadilja, Gladys,

kršćanska obraćenica

i pustolovka nepodvezanog jezika

pošla s malo ušteđevine

oslobađati zarobljene strance.

Točnije, odvezati, pomazivati, ljubiti

stotine podvezanih ženskih stopala

i duša.

    U hladnom kupeu stisnuta među vojničinama i

drvosječama, polako je disala i

dugo zasijecala nožem vlaka

u to tvrdo srce prostranstva,

dok transsibirskom željeznicom jednoga jutra

nije skliznula u beskrajni čajnik Kine.

Bila je upadljivo sama, neudana.

Negdje u prašini provincije Yangcheng

s ostarjelom apostolicom Jeannie Lawson

otvorila je The Inn of Sixth Happiness,

malu krčmu Šeste sreće,

utočište za putnike namjernike,

mačke, skitnice i obraćenike.

Kraj ognjišta gostima bi naglas čitala evanđelje na

kineskom

kao lijepe narodne priče.

Sto puta na dan u opasnosti,

stigla je zalijevati cvijeće.

U buni je promijenila zatvorske uvjete, i

usput je slušala ptice.

Spasila je i usvojila stotine siročadi. Bježala preko

planina.

Zbog velikih djela

Kinezi su joj dali ime 艾偉德 Vrla, Časna.

    Pola stoljeća kasnije u pozlaćenom čajniku

Hollywooda srcousta Ingrid Bergman

u odveć svilenim cipelama

glumi nam kako je to bilo odvoditi

musavoj i niskoj Gladys

svezane, napaćene

Kineze u nebo

  
    CLARA SWAIN

     

    Clara, ona je Jasna

i ona je Swan, labud

krila zavijenih u krvave gaze, s mirisom na

jod i kloroform.

Clara,

prva liječnica i indijska misionarka,

željela je voljeti sve i zauvijek

a tko se to usuđuje

voljeti, vidati rane zauvijek?

Ovaj je svijet dao samo nekoliko komadića

ljudi za tanjur Ljubavi.

Clara ulazi u Indiju na slonu

zvanom Methodist Woman’s Foreign Missionary

Society

liječiti i poučavati medicini mlade Indijke.

Uzani zidovi raskošnih, otmjenih ženskih odaja

prepunih

šapata, drhtaja, plijesni i bacila, tamnih bolesti

šire se i ozdravljuju

pod njezinim gromovnim

molitvama, iglama i zahvatima.

Za sve bolesne dame iz Zenana

malo je vremena, pod crvenim vjetrom

osipaju se tijela, ali ozdravljeni se snovi

dižu poput helijevih balona u nebo

i nasmijani zubi poput kristalnih čaša

na svadbi razbijaju u zanosu vjere

njihove nadgrobne ploče.

Lako kao tortu, Clara je izgradila

prvu bolnicu za žene i djecu u Indiji,

Clara Swain Hospital.

Vjerojatno je

dodirivala suze bolesnih

kao da Bog dodiruje vršcima prstiju,

suze bi im se zabibale u smijeh

kao što se neka dobra vječnost

počela bibati u krevetima,

kao topli Indijski ocean

pod plahtama.

     

  
    FREYA STARK

     

    Još joj je u djetinjstvu neka zla vila iz Asola ili,

točnije,

čudna nesreća promijenila ljepuškastu geografiju

lica.

No, jezikom klinastoga pisma ta je grubost bila

nešto drugo.

Nije to bio samo tvornički stroj što joj je zahvatio

zlatnu kosu s mašnom, a onda i lice.

Bio je to otisak teške magnetne igle svijeta ili

magnetni nož što u lice zarezuje kao u sveti kruh

arapske klinove Istoka, sudbinu.

Ožiljci su buduće brazde putovanja,

jugoistok – sjeveroistok u svim smjerovima

poezije pijeska,

na licu plesni tragovi ove male plave planete

među plinovitim divovima.

    Godinama, kad je otišla sa sjevera Italije,

kroz nosnice udiše stare jezike kao dim nargile.

Latinski, iranski, turski, a dok izgovara imena

mjeseci

po lunarnim kalendarima,

ona leti, plovi, piše, riše na devama.

Ta žena jedva da je ikad gladna ili snena,

iz putne se žlice uvijek luči dovoljno kalorične

plaveti

one najvažnije, jutarnje zvijezde.

U Libanonu, Bagdadu, Beirutu, Damasku

živi kod pjesnika i prijatelja, uči i luta,

vožnje u kočiji s odvodom za haremske suze,

posvuda vidi i voli ljude,

u prvom ratu služi Crvenom križu.

    Gdje god pođe, umjesto plasta haljine

oko nje šuškaju durbini, pera, šestari i mape,

koraci špijuna u Dolini Asasina,

datulje i vina.

Njezini su dani opasni pionirski podvizi, ali i

mirna pisanja,

predan rad na tri knjige o mnogima

nedostižnom Hadhramautu.

Živi u kovitlacu svih poznatih rekvizita

adrenalina.

Otkriva zamršene kartografije, tajni puteve i

tjesnace,

Aleksandrove staze prohodava

u opojnoj maglici iz tisuću i jedne noći.

Iza nje ostaje arabeska čudnih ženskih otisaka na

tlu

zime u Arapskoj pustinji…

Prodavači novina izvikuju njezino ime, u prolazu

dame ne znaju pije li ona u pet popodne čaj ili

suze,

Arabija joj je opojna kao usitnjene kosti kave

odjednom uhvaćene u čeljusti Drugog svjetskog

rata.

Zapošljava se kao agentica British Ministry of

Information

o tome piše knjige Letters from Siria, East is West,

javlja se općem arapskom prijatelju u vihoru rata

I wish you the best.

    U brak je ušla tek u pedeset i četvrtoj,

zaljubljena u povjesničara

ali i brzo sišla s ramena svog muža opet na cestu.

Pisala je i otišla na posljednje putovanje u

Afganistan.

    Nakon stotog rođendana njene su kosti

ožednjele za prahom iz kojega su došle,

mirno je izdahnula i napila se,

na groblju u Asolu

voljenoga pijeska.

  
    PORTRETI CRNIH I BIJELIH DANA.

KRONIKE KAMENJA I KIŠOBRANA

  
    LABUD POD MOSTOM

     

    Ponekad

svijet je lijep kao pir,

visi nad nama kao lažni kristalni luster

i pucaju čaše pune nektara o porculanske zube,

stolice su uredno popunjene oko

obiteljskoga stola za sedam milijardi

mogućih objeda sreće.

Kad nestane svjetla,

ponekad osjetiš krv na jeziku

i da su nam stolice

zarivene u izmet svinja iz tundre

nagutanih biserima,

u dijamantne lubanje Damiena Hirsta

a nešto bijelo, poput prazne,

otrovne damske rukavice, omota se oko vrata

i guši

davi kao jmbg, porezni broj, oib.

Duh pitona, nije to tako rijetko,

recimo

prije mnogo vodenih godina

ta se kolutava sjena omotala oko

vrata Isadore Duncan u Nici i

vrata Jesenjina u Petrogradu.

Jednom sam u snu vidjela

tu oprugu smrti, sjenu što vreba na labuđe vratove

kao

mrtvačka ogrlica, tu

najdužu omču svijeta,

pitona reticulatusa,

u rijeci ispod mosta u Gdanjsku.

progutao je neku ženu.

Poslije dva tjedna, u samotnoj večeri,

vidjela sam ga u terariju u podu restorana

kako bulji u svoje golemo jaje

i u crnim balerinkama stala mu točno nad glavom.

Sutra sam se vratila na most

na kojem je netko napisao freedom, nacrtao pticu,

ispod je klizio najljepši labud.

Pomislila sam kako je samo život

mogao tako svečano sjesti na raskriljeni

Isadorin jastuk.

  
    SMRT U MILANU

     

    Neki ljudi su zlokobno lijepi

kao glas Marlona Branda,

kao aristokratske umobolnice,

kao noćna bukova šuma,

srednjovjekovne tvrđave kaznionice,

kao beskrajni saloni

otrovnih casina.

Tog dana kad odluče,

oni oderu Bogu svoje usne

i odlaze u tamu

s plijenom.

    Kad se pojedu

uviju se kao mačke

u svoju toplinu

ugašene svijeće.

    Njihova su imena

uznemirujeće lijepa

kao večernja zvona u Milanu

zadnjeg dana svijeta:

Ruslana, Nafisa, Hayley,

Daul, Cibele, Belmonte, Miyu,

Ambrose, Viveka, Gia,

Jennifer, Cheyyene.

  
    TIJELO JE KAMEN

     

    od kreveta do neba

svi ga čavli i latice udaraju, sve boli.

među kamenjem,

nema tako teškog kamena kao što je

čovjekovo tijelo.

corpus delicti.

i tako drobljivog, na ubod nježnog.

corpus delicate.

tijelo je dragi kamen pun krvi

koji je najteže dići

kad umre.

može li Bog stvoriti kamen teži od Božje

snage, pita se slomljena

srednjovjekovna glava-praćka i pada

na dno mora bolesnoga tijela.

ponekad, tijelo bi ostavilo svoje crno leglo.

javljaju Michelangelove ptice da

podignuto je mrtvo tijelo,

odvaljena stijena,

corpus christi.

IsusLazar.

  
    PRVO LICE MNOŽINE

     

    djevojka s licem vječito zaglavljenim

iza knjige upisuje u kosti papira:

    još sam mlada, ljubav prema večernjoj samoći,

tuga, zrcalo i četka, nije to ništa.

samo prolazna noćna hipnoza, buka kostiju

zmijinih nogu

koje ne postoje, a koja me ipak mami da odem,

da okrutno padnem na vlastiti krevet kao

pod kotače jurećega auta ili

kao pod smrtonosne valove iza daha Silvie Plath.

Zatvoriti se u kuću kao Rosemary Tonks, ili čak

leći i ne ustati više nikad!

    Ali nije to ništa, samo opojna jednina.

    kad se ipak sjurim na sanjkama kroz svih sedam

padeža

u ponor obložen trbušastim budističkim

ogledalima

čije tupilo, čiju prazninu mrzim

krenu poznate naricaljke promatrača

o ženi pustinjaku među bolesnim zidovima kuće

kao glasanje slomljenih štapova starice

nalik cvokotavom zubalu goleme Garbo koja se

jedva gega

kao ona rečenica “pustite me svi na miru!”

bubnjanje štapa sa srebrnom drškom žene

koje će se za nekoliko desetljeća i dalje

odazivati na mladenačko ime, nešto između Alma,

Irena, Vesna, Ivana, Zrinka, Jana,

one starice umrle same u nekoj

musavoj kadi usred pustinje Gospića, Knina

pustinje Arizone i Pašmana

vidi, vidi

gola žena u ledenoj kadi, ledena kada je u njoj

i pusti krajolici u dingo psima

    na ormaru nastaje fotografija koju treba poderati

na križanju s deset pokvarenih semafora

leže u kadi prestare ljepotice zadavljene zelenom

pupkovinom svojih nerođenih djevojčica

    I nikom ništa, osim ta jednina.

    kada leden vjetar zapuše nedjeljom

ponekad te čudne starice s duguljastim licem

jednine

sretnem na ulici, na tržnici, kako hramaju u

martensicama

njihove mlade zelene oči i obrazi krvare kapilarno i

sijeda kosa otpada u pramenovima na pločnik

od otrovne kiseline iz usta pogrešnog grada

kao simptom sudbine zašlih u dubok zdenac bez

prozorčića

bunar bez balkona i vidikovaca

bunar izdubljen u plamenoj crnoj zemlji

ispod marijanske brazde

napunjen nepomičnim izbušenim tijelima

usamljenih starica,

koja su možda čeznule do krvi zagristi u dvojnost,

u raspon, u plus križa,

u glineni odljev ljubavi. Zavući se ljubavi u duplju,

u toplu arteriju

i protuotrovati svoju rijetku anemičnu krv

što kola godinama u umjetnom soku iz srca prvog

bika jednine,

iako u njihovoj knjizi piše:

ali nije, ali nisu

ali nije

  
    NOĆNI VLAKOVI

     

    kovčeg je u ormaru spreman ali

na mom krhkom stolu nema teške zgrade

kolodvora

nema pištaljke ni skretničara

samo neputničke siluete knjiga i bilježnica,

hladi se tamnoplavi čaj za putovanja u mjestu

i karta svijeta za peglanje zemlje u ravnu ploču.

    kad nikamo ne putujem,

ja sam zaključana poput pisca francuskih romana,

poput ovisnika, a noćni me vlakovi izdaleka mame

osvijetljenim prozorima, zveckanjima

mašu mi lepetavim zastorima dok zaspalim

putnicima

iz šale zapliću ruke i vratove u zastore

kao male tehnike smrti Isidore Duncan

zanosni i puni zakučastih priča

kao mračni Orient-expressi.

    kad nikamo ne putujem,

na rubu grada vlakovi klize previše lako niz tamni

mirisni svijet

odljepljuju se od kolodvora kao želje pustolova

lete kao djeca rascvalog maslačka na vjetru

prodiru kao bodeži kroz salo tromih stanica.

mrki čelični vlakovi bježe iz zamki stajanja, lako

baš kako bih voljela i ja u nizu pisati te riječi

intercity alta, indian pacific, eurostar paris

transsibir,

tundra express, great southern rail, train grande

vitesse.

a vagoni opet večeras putuju u nove vrijeme-prostore

bez mene

kao britve sjevernih vjetrova

raskriljenih oštrica u širokoj noći

odsjecaju tupe sjene

    kad nikamo ne putujem,

propuštam te noći koje iza prozora

moje sobe postaju sve crvenije, plave i tople

kao smola svjetlucavih morskih životinja

i zvijezde migolje kao planktoni, gumeni bomboni

a oštre su zime toplije za ruke

od tromo zagrijanog uzduha sobe

    stojim kraj prozora kao noćni portir

i osluškujem kako vlakovi

usijecaju svoje kičme kroz guste crne šume juga.

njihove noževe vide i radosno vrište samo stabla,

tise i borovi, terebinti, crnika

nadvijeni nad nepomičnom zemljom, nad morem

i zakopanim kostima iz svih ratova

i svakog mira.

tješi me tek da ni ta mirisna stabla nikamo ne

putuju.

miruju kao kosti misionara, mornara i vlakovođa

zakopane

u toj zajedničkoj plohi dna mora,

dna teškog korita zemlje

  
    POTRES

     

    22:50

odjednom,

velika se kuća zaljuljala kao

probušen čamac za spašavanje

na valu svega što je od nas veće

  
    JEZIK ZIME

     

    gle, zima je. opet dvije stotine noći zima jede ljude

kao arktički piton.

neizdrživo je kako iz te visoke tube u mezosferi

drugorazredno, čađavo nebo kao pasta tanko curi

na ljude, kaplje curak iz prazne ambalaže

upotrijebljenog

adamovog šampona na svako golo stablo,

pokleklo koljeno i namočeno tjeme.

svi meteorolozi i ginekolozi u crnini pjevaju baladu

odviše je tanak crveni curak života zimi,

kao od zelenkaste bale vraga

istanjuju nam se usne za ljubav i organi vjere.

vidimo da je duga zima navučena naopako preko

tijela pješaka

kao premali i tanak džemper.

za doručak poslužuje se kaša od crnih cipela onih

zauvijek izuvenih

pred vratima x-ray kabine,

za večeru subatomske krhotine noktiju i

kose mrtvih predaka iz Mađarske, Bosne i

Slavonije.

jednom sam vidjela golu zimu.

zima je duga i debela kost pahulje

zabodena u grlo dječaka zatrčanog niz sleđene

stijene

praznoga olimpijskog bazena.

zimu su jedva izvukle svojim plesnim nožicama

dvije prolaznice i

poslije plakale koliko je bila debela i crna.

ta vijest nije bila u dnevnim, već u noćnim

novinama.

zima je kvas u kori jastuka – u kori zida – u kori

kruha

ne mijenja oblike i hvata se

za krhke i samotne podrume i tavane.

zima je vrh jezika zalijepljen za sleđeno staklo,

odatle ta sonorna tišina i tajna sitne buke.

zima škripi kao ledena rima mokre grane sa

samom sobom,

luda je kao trčanje sklopljenih očiju prema zidu

i ispružen kažiprst izgubljene

muške rukavice u šumi.

zima sve grebe, tetovira po nama masne tuljanove

točke,

njezin jezik je nepovratnost svih toplih riječi

zapelih u tuđem a

voljenom,

nikad dotaknutom uhu.

  
    PROGUTANI KIŠOBRANI

     

    Koliko ljudi dnevno proguta kišobrane? Crne, male i

mokre?

Koliko ljudi ujutro otvori usta za šiljak i dršku?

Da, već na gradskoj ulici čovjek se povije pa se

naguta crnog pijeska sudnice,

iz električnog stupa, iz vjetra, iz zida sudske zgrade,

guta guta i zaspi na bodljikavoj klupi u autobusu u

vlaku na lučkim dokovima

ponekad trzne, zine i zamre kao goli losos na kraju

puta kličući

iz strane vode svojoj prirodnoj smrti, svojoj truloj

peraji, svome zamućenom oku

bez ijedne žarke trepavice

bez ijedne ispaljene munje u oluji!

    Pod našom kožom crni kišobrani šire platna, natiču a

odaju ih tri rendgenske snimke: kruta leđa, crni

grašak noći na jeziku,

mutna voda u ravnim radnim cipelama.

Djevojka se gleda u zrcalu, naopako. Puši lulu

nemira.

Zna samo otići zubaru, nasloniti se u kut kao mokri

kišobran,

na stolici nasloniti usta na teški zelenkasti prst

zubara,

zaraznog zubara, nekoliko minuta plakati nad

besmislenim odljevima,

zagrizima, nad bijedom još jednog jutra bez jake

poruke gladnima ovoga svijeta,

bez pjesme otkupljenja, bez velikog dnevnoga

boravka s narančama.

    Danas je nekim susjedima poštar donio novi dan u

torbi, golemoj i mrtvoj

kao da je od rasporene nemani,

taj raznosač penzija i ugovora, hodač po telefonskoj

žici

kao pseudo-mesija, obučen do grla, rastresen i brz.

Ali njegove službene

rane nemaju moć upijanja tuđe hladne vlage, straha.

Nad televizijom i novinarima stalno pada

informatička kiša

kao sitno računanje, slovkanje bez životnog daha.

Koliko ljudi danas hoda u vjenčanicama od

novčanika, od političkih i obiteljskih slika,

od koncentrata paradajza do tanjura, gaca

natmureno, grobno ispod gornjeg

sloja tla i svijeta tiho i nezamišljeno

po sivim hodnicima kao po vodi, po nečijoj nevažnoj

lokvi krvi,

pod granama zadavljenog stabla u oblaku dima?

Progutani su kišobrani posvuda u tijelima,

svijet se njiše pod njima,

mali su ali teški kao smrtni strah otete djevojčice,

kao olovne gujavice, Hitlerovi kišobrani i crne

slušalice

na poznatoj slici sve je obješeno o tanke stalke, o

kuke:

S. Dali je slikao te teške krajolike s crnim kišobranima

bez meke utjehe plavoga i bez opeklina zvijezda

i je li se ubo o svoju zvijezdu?

Djevojka se ogleda u zrcalu tužno, kao da je

primabalerina

u kolicima, pita se pod kišom blještavih meteora

tko je zabio u naša tijela ta paprena koplja što nose

tajnu

malaksalog groma, napola ostvarene zle,

a napola dobre slutnje.

Počela je padati kiša. Djevojka uzalud čita

kišobran.

Zrcalom i nebom proletjelo je jato opsjednutih

ptica,

dolje se, u džepu jednog muškog i jednog ženskog

kaputa od prvog krzna,

promeškoljio mlak dlan

nalik zmiji.

  
    KAFKIN NOŽ

ILI PORTRET LJUBAVI KOJA JE

ISKRVARILA OD DALJINE

  
    KAFKA NA PLAŽI

     

    Piješ moje oči i pivo a Kafka je tvoj omiljeni pisac.

Mučenik.

U tvojoj videoigri

s kraja devetnaestog stoljeća

nigdje nikoga, samo

Kafka korača dalmatinskom plažom, krvari.

Kafka cokulom udara u limenke i pjevuši svoju

poznatu definiciju ljubavi

Liebe ist dass Du mir…

Blještavi nož biserne drške s otiskom crvenoga ruža

viri mu iz ponora trbuha.

Bijela mu košulja lepeta na crnom dahu svijeta.

Odjednom ga, kao i svakoga tko razmišlja i voli,

pas svijeta ugrize za lice.

Iz rane je poteklo majčino mlijeko.

Kafka mu samo kratko objasni

da je ljubav mili nož njegove djevojke za rovanje

utrobe

i da se psa zakona to ne tiče.

Što Kafku ne ubije, to ga raznježi, umili.

Spušta se noć, sirište nerođenih galebova.

U njoj se čuju samo pijani zvižduci i brodske sirene,

one morske su pretučene i nijeme.

Sa sjevera bruje zatrpani rudnici.

Dolje u luci vjetar zavija hitove na usta potonulih

klavira.

Kafka korača trgom pokraj gradskog

sata s dvije naoštrene kazaljke, dva noža vremena.

Kafka se ne zna mačevati.

Zna da bi trebao požuriti kući, izaći iz igre.

A čini mu se da je kasno, da se spušta teška

ružičasta magla

s planinskih pustara

na kamene kuće, žene i borove kao

nečiji krvavi svršetak.

  
    ZAMJENA IZA OŠTROG RUBA SVIJETA

     

    Bila je to neka krhka

eterična trgovina, zamjena materije za ljubav

koja nije s ovoga svijeta, zaokret magnetnih

kazaljki milosti za tebe i mene.

Da, neko uzimanje i davanje točno na fleki neba

iznad

ponoćnoga vlaka iz Graza za Bad Ischl.

Skolastici bi rekli

anđeoski nevidljivi dogovori na vrhu igle, iza oštrog

ruba

debele zemaljske kugle, iza Occamove britve,

s odlomljenog kraja svijeta.

    Dok sam spavala u mraku kupea

iz novčanika od zmijske kože poletjeli su,

noćnim tračnicama rasuli se

komadići mog sleđenog novca

i svakojaki dosadni hrvatski dokumenti.

Nije to bila krađa ili gubljenje

kako se službeno zapisuje, ne,

bilo je to moje svlačenje kože ove zemlje

i ovog tankog svijeta

na čijoj površini

opet nemam ništa korisnoga,

ni broj ni novac ni ime.

    Iako poslije u Grazu raskovana i bezimena

opet nemam ništa svijetu korisnoga,

dobila sam pokornost, gipkost materije:

odjednom pokretnije ulice centra koje najavljuju

tvoje korake, i nad glavom nebo koje te ispaljuje

k meni kao strijelu od mesa.

Oslobođeno, moje se srce zavrtjelo,

moje srce zvrk, srce otkočena Rubikova kocka

koja stvara pojas moćne slutnje, istine

da više nigdje u mome džepu

nema ničeg teškog i kopnenog

ničeg za dokazati na šalteru, za kupiti

za prodati, trgovati.

Samo voljeti.

Nakon noćnog vlaka

ja sam očišćena.

  
    NEOTVORENI PADOBRANI

     

    Kad bih te zagrlila u toj maloj kraljevskoj sobi,

na sve bi se stvari navukla tanka opna od živaca.

Kad me dotakneš, stabla i šume svijeta me bole.

Cijeli svijet bude preoštro odrezani grm ruže,

i golema vinska čaša koja se drobi kao led

na Barentsovom moru,

puca od slatkih sudara mojih i tvojih materinjih riječi.

    Nema te i ovih je nezagrljenih dana sve tupo i tiho.

I previše lako razumijem riječi ljudi na cesti.

U mojoj pučanskoj sobi, kao i u mojoj morskoj

ugostiteljskoj zemlji

– daleko od one stare okrunjene sobe –

iako život buči, sve je na svome dnu tiho, i cipele i

trogloditi,

kao u posljednjoj šumi na svijetu.

Sad kad pišeš iz daljine, tvoj je jezik prevelik i

nepoznat njemački goblen,

osluškujem kao bezuha Penelopa taj

zvuk boli. Nešto kao besmisleno ubadanje iglom u

tastaturu, u papir

u žile, u kosu, u prastari nokat što pokazuje sjever.

Svakoga dana iz tvog najdaljeg kuta primam udarce

zubatih slova,

umlauta i čekam da se tiha sfera svijeta

proširi iz kodova u oči. Da poteče u mutnim,

nejezičnim valovima i

naplavi nas na prvu i posljednju obalu.

Gdje čak nema ni tebe ni tvoje djece.

Gdje smo samo mi, dva neotvorena padobrana.

Columbo će nas već odvesti na olupini Millenium

Falcona

na koraljne grebene neke plave zvijezde,

u nebabilonske poštanske katedrale i

neke od ljudi neosvojene kolodvore

gdje je Riječ opet tijelom

postala.

  
    KAFKIN NOŽ

     

    Kada sam te prvi put srela,

nisam bila u krznu, ni na cipelama s noževima,

bilo je to kao otvaranje vječnog klizališta.

S ludom lakoćom

kao na ljekovitom propuhu hale nekog malog

metafizičkog kolodvora

gdje se odvijaju dolasci i odlasci sudbinskih parova

s drugoga svijeta

da

s ludom lakoćom susrela sam te svečano

pribijenog na vrata neke znamenite rodne kuće

(vjerojatno je to bio pisac)

skinula te pozdravom i učas su nam se zamijenili

glave i gradovi

zarotirale su se sve četiri strane svijeta.

    Poslije u nekoj kavani satima su nam otpadale

maske, zapana lica i mentaliteti,

stare tetovaže omiljenih pisaca, ustrašeni golmani

pred jedanaestercem i izvrnuti ljudi-kukci.

Pod neutralnim zvijezdama

naše se urbane maske gase kao poderani lampioni,

presušuju kao Mrtvo more bez čamca,

more bez utopljenika.

Mi smo samo izrasla i preplašena seoska djeca

koja godinama čitaju i uče gradske fasade, fraze

i knjige, kao da vježbaju za posljednje Hamletovo

ustajanje.

    Noću, dok ne gledaš u mene, pomolim se i

padne mi novo zrno neba za pod jezik

da ga kad dođe vrijeme

odnesem kući ili u svoju malu zemlju

ili u grad valcera, kotača i belvedera.

    Od prve večeri udarci tvojih riječi u moje srce

potpaljuju sve veći šumski požar

i neko nepismeno i bekrajno stvaranje novog

sunca svijeta.

Ali ja već sutra moram zaći iza oštrog ugla ulice

što može prerezati grlo, na dug, uzak

i krut put, pod topao oklop kuće gdje te novine

nema.

    Rastanci su kao ispijanje žive, u čudnoj vjeri da ćeš

od nje živjeti vječno ,

kako je to učinio prvi kineski car.

    Nakon rastanka nitko ne misli na tebe kao

poderanog, rastavljenog.

Putujući, primijetila sam da u kloparanju ni livade,

ni vlak ni

vlakovođa ne mogu misliti na tebe. Oni su cjelina.

Jedino sam ja mislila, parala se i cvala kao cvileće,

kao misleće bilje,

kao golema raflezija, kao mahovinski ahat,

na jeziku glatkih tračnica, i na jeziku tvoje zemlje

niz čije se duge rečenice sve stvari šampanjske

cijede niz bradu,

svečano i uvijek pada neka sudbinska, romantična

kiša

zvana Sturm und drang

Sturm und drang, bang-bang

i zato se na blatnim rubovima prozorima vlaka

na rub noći, na rub Mayerlinga.

Na stanicama se ljeskao zlaćani pepeo i barut s

olujnih livada,

priklanih krava

i bubrio tamni i kraljevski Kafkin grimiz u

kutovima oka

vlakovođe, na kragni konduktera.

    Stigavši u Beč, rekla sam tvoje lavovsko ime

prijateljici na cesti

i ona ga je ponavljala. Gotovo mučno.

Poslije sam dugo sjedila sama u nekom baru blizu

pošte

s ničim za tebe na dar. Ljudi su nudili revolucije,

ideje.

Nijedna za tvoje tri rastavljene ruke, a vinske su

čaše pucale

dok kraj moga stola nije naraslo starinsko

drvo ljubavne spoznaje

i niknula ona Kafkina knjiga žalbe

s nadrljanom napomenom

liebe ist, das Du mir das Messer bist,

mit dem ich in mir wühle.

Evo, to je knjiga čije ti crno tijelo šaljem poštom,

čije riječi, čije noževe,

sve bolje razumijem.

  
    TRNOVA DUGA NA KOŽI

     

    Toga vječnog rujna nad Grazom je stalno

sjala žareća kiša

i padalo kruškasto sunce po pločnicima,

kao riđe nezbrinuto dijete,

kao slatko-gorka čađa.

    U zraku je bila rastopljena

rajska nova godina, Roš-hašana.

Danima sam bila sama na štulama olovaka i

ulicama

iscrtanim olovkama,

sretna kao mlada Teslina struja, kao

kraj nježne mletačke balade.

Nekih bih se podneva na obali rijeke

igrala vraćanja crnih bumeranga iz glave

u mulj brzih voda Mure.

    Ali najljepše je bilo da sam svakoga jutra, po

izlasku iz dvorca

prvo u vrtu na cvjetovima ugledala

plavičasti znoj Božjeg uma.

Njegove se kristalne suze zakotrljaju niz travnate

puteljke

iz kanalića fotona, paradoksa

na neku drugu, potrebitiju stranu svijeta.

Te suze urezuju male duge u tlo i kuću puža

ekstatične kolaže, nebeske tetovaže.

Kvadrature duga.

    Prolazili su dani, i ja sam zavoljela pjesnika.

Lijepog, ljepšeg od La Grande Arche de la Défense.

Pjesnik kojeg sam na vrhu grada zavoljela

ima tihu olovku i nebo nad Grazom

stisnuto za vječno nedjeljnim košuljama

Morrisseya.

Ponekad je težak od mesa i zemlje, ne vidi da su

njegove austrijske usne nalik su na tu malu dugu

savršenog božjeg uma.

On mi je jedne noći kažiprstom ispisuje po nozi,

po ristu, po mojoj običnoj koži

dok su se nisko pod mjesečinom stvarali

mali vremenski obrati, strune, kvantne petlje i

laki ljubavni kristali.

    Sutradan u samotnoj šetnji dogodilo se izum

krvave duge.

Moje su bose noge

naišle na nizak trn, olovku, šiljak koji istovremeno

raste

iz Golgotske krune i

iz neuglednog grma u austrijskom parku.

Duguljast trn mi je zarezao lûk u kožu

po putanji njegova prsta,

i izlila se krv iz raspora duge,

hipnotična kao bijeli pariški slavoluk,

kao akacijin plod, kao teofilin.

    Danas ispod sandale imam omen, srpast ožiljak,

ili zapis nebeskoga mosta izvijenog do druge

strane

do one najnježnije točke svijeta.

Tamo me čeka pjesnik s usnama od svinutog neba.

Na dodir njegova kažiprsta piše,

crvene se ranice otvaraju i zatvaraju

kao zastave, vijore sekundama, godinama.

Nije bitno brašno koje sipi u rupu prošloga,

nitko ne mari za noževe vremena.

    Duge oslobađaju put u sreću

kao mudro i razdavjanjem neranjivo

Crveno more.

  
    THE MIRACLE OF LOVE

     

    Još u sumrak s neba je u moju sobu pala na glavu

Annie Lennox, pjevajući The Miracle of Love.

Ugasila sam radio malo prije

nego su se u ljetnoj noći

zvijezde pootvarale kao šampanjci,

iscurile po talijanskim prozorčićima i fasadama.

Dok sam jurila Grazom, u srcu su se zavrtjele

same okrugle naušnice i ljeskave siluete ljudi

novo stvaranje grada samo za mene u pola sata,

mala antimaterija

sve do našeg susreta u maloj Ulici umjetnika

ispred sivih ekrana, plošna bespomoćnost slika…

Poslije izložbe samo riječi tanke kao

punoglavci i pod jezikom crna zemlja,

tamna pjena

ali izvadila sam nož ponoćne duge!

    Točno u ponoć provukli smo se kroz prorez,

u prve guste riječi i nebo koje se slobodno ruši

na nas, viteza i princezu na torti

u kraljevskom vrtu nad gradom

u kraljevskom stanu nad gradom.

    Dugo zapisujem u svoju punu čašu pa u svijeću

noć, sveta noć!

Sve je zamaglilo od njegovog plavog iz oka i božjeg

plavog

i zagasiti vrtovi puni jabučica, kao dječaci

i cvjetovi tamni kao vjetar,

tisuće smo ih mogli ubrati

i potjerati sve te zvijezde

koje su poslije miješanja naše krvi

zapjevale Bowiejevu fugu:

zvonik, naopaki sat, kovana kapija

kasno je. otprati ga, princezo,

er muss gehen!

  
    CRNO-BIJELI PORTRETI

LJUDI IZ SVAKOJAKIH DALJINA

  
    VJERA SJEVERA

     

    Sa zvijezda i debelog svjetionika truni se

led. Ima oštar okus po stvoriteljevoj prašini.

U drvenoj kolibi

sjedi stara tišina u kožuhu i puši.

Čovjek lijepi šibice i svako je malo pogleda u oči.

Na Vyaceslavovu stolu razbacane su trice,

Atlas oblaka,

kompas i požutio članak o Gagarinu.

    Vyacheslav,

Vyacheslav Korotki

prati brzinu vjetra

sjedeći u čamcu

koji je napravio vlastitim rukama

prepunim žumanjaka

sunca koje se nikada nije razvilo na Arktiku.

    U zoru raširi svoje kobaltno plave oči

koje mjere studen kao

silu noći. Liže noževe

kao daleke obrve svoje žene.

On je sjever koji

je povjerovao da je čovjek.

  
    ŽENA IZ AUTOBUSA

     

    Nikada ništa, ta žena nije imala ni auto ni avion ni

Zenona.

Ništa brzo, ništa novo, pa su je Brzi i Centralni

ogovarali.

Jedna je visoka žena godinama gubila neku

neobičnu nevinost na autobusnim

i tramvajskim stanicama.

Sa svoje je periferije starjela i blijedila brzo kao

poništene zetovske karte.

Busevi inače rijetko idu. Dugo voze. Kasne.

Ulazila je i izlazila iz raznih autobusa;

još od osnovne škole gubila spore sate na bezdušni

autobusni život,

pa je u zrelim godinama duž njezinih leđa polako

počelo teći ljepilo za kornjače.

Samotne čančare bez prebijene i bez druga.

Šutljive i zle.

Jednoj se ženi usred bijela dana zalijepila kornjača

za leđa, crna, oštra i

odana kao kamenica. Kliznula je iz nečijih

izgriženih ženskih usta.

Visoka je žena u strahu spustila vrećice na pločnik,

malko je usporila.

Susjedi su šaputali iza nje

evo Okoštavanje.

  
    NASTUP PJESNIKA U ZATVORU

     

    I u zatvoru,

pjesnici imaju pjesničku slobodu.

Ona je smještena na petnaestom katu jezika

ili na dnu torbe, između maramica, tramvajske

karte, olovke i bombona.

Ponekad je to tek u ironiju imena uvijen neki pjevač

usred Sing Sing zatvora.

    Jednog smo slobodnog poslijepodneva,

s ustima našminkanima tom našom slobodom

čitali pjesme nekolicini zatvorenika u riječkoj

kaznionici.

Nastup je bio sličan svim nastupima ovoga svijeta,

najviše se čulo naše čžšđ, okretanje stranica i

s druge strane slabašano pljeskanje tajanstvenim,

neprozirnim dlanovima.

Sve je bilo isto, kao i u školama i knjižnicama,

samo što je strop

u zatvorskoj ćeliji s knjigama netko postavio

naopako.

Zapravo svi zidovi srasli s vremenom u jedan jedini

pod,

poluživ i bolan, u dno, crno i ulubljeno kao

zagušljivost

pokvarene kamenice.

Činilo se da je od naše pjesničke slobode

iz minute u minutu

prozorska rešetka rasla kao kapak udarenog

boksača,

uvjerena u oštrinu pobjede poput zubi na

ključevima

zatvorskog čuvara.

    Sve je bilo isto, čitali smo pjesme počešljanim

glavama

na stolicama, kao i u ostalim čitaonicama svijeta.

Ipak, kroz naša su, odjednom oslabila tijela,

prolazile

njihove prazne i poput leša natekle godine,

otrovne žice propucanih televizora i nešto zauvijek

limeno.

Rekli su nam da se između zidova

godišnja doba ne mijenjanju, kao ni navlažena sol,

ni žlica za bijeg, ni izruljeni crveni nokti čistačice.

    U zatvorima nema omamljujućeg zvuka seobe

ptica i vjetra

koji bi stvarao na jezicima fatamorganu peluda

drvoreda, morskih zvjezdača i papra, jetru delfina.

Kava je bijelo nepitka i sva se hrana zabada u

želudac,

kao sabljarkina čeljust. Nitko ne radi rukama,

postoji mučenje ležanjem, a krvnik je televizor.

Svjetlost je za njih tamno sjećanje,

tek tu i tamo u kutovima,

iza raščupane knjige o otkupljenju, malo prašine s

našeg sunca

koje je njima postalo mrtvi patuljak.

  
    KAD POTAMNE ONI KOJI GLEDAJU

KROZ PROZORE

     

    Dogodio se taj toranj, to biće daleko poslije

ili prije nas,

kad su se ptice zalijetale

u staklena okna Božjega srca

i njihovi se mali kosturi

pretvarali u planete divove.

U desetom stoljeću prije Krista,

u talini mudroslovlja, botanike, zoologije,

u slanoj plazmi poezije,

živio je kralj Salomon, zvani i Propovjednik,

s licem između Davida Bowieja i Emila Ciorana.

    Uglavnom je, nalik slomljenim mjedenim

orguljama

visokim sto i dva metra,

šetao svojim perivojem među ribnjacima

u crnoj dolčeviti i baršunastim

pustinjskim čizmama.

Razmišljao je o Bogu i svijetu

i šaputao frazu “Ispraznost nad ispraznošću”.

Iz njegove se kičme mogla ponekad čuti Bachova

toccata

i fuga u d-molu.

    Za njegove su se oči uzalud šepurili paunovi,

majmuni,

pjevači i svirači citre.

Kralj je znao da su već njegove trepavice ispred

svoga vremena.

Nakon što je njegov kažiprst pun Duha

dug sedam tisuća metara

sastavio Pjesmu nad pjesmama

kralj već smišlja pjesmu

s težinom neutronske zvijezde,

dulju od bijelog kaputa sunca, dublju od cipela

zemlje,

tvrđu od dijamantnog groba ljubomore.

Zapisana je za nas

iz njegove plave rane na pupku koji ga veže

svakom galaksijom za zube Boga.

Načas, zagrizamo u njegovu Adamovu jabučicu,

tu pjesmu na dodir kao oštar kut vilice

u knjizi Propovjednika, 12. poglavlje.

    “…prije nego potamni sunce i

svjetlost,

mjesec i zvijezde,

i vrate se oblaci iza kiše.

U dan kad zadrhte čuvari kuće

i pognu se junaci,

i dosađuju se mlinarice

jer ih je premalo,

i potamne oni koji gledaju kroz

prozore;

Kad se zatvore ulična vrata,

oslabi šum mlina,

kad utihne pjev ptice

i zamru zvuci pjesme.

Kad je put uzbrdo muka

i svaki izlazak prijetnja;

a badem je u cvatu,

i skakavac ne skače više,

i koprov plod puca,

jer čovjek ide u svoj vječni dom!

A narikače već se kreću ulicama.

Prije nego se prekine srebrna vrpca

i zlatna se svjetiljka razbije

i razlupa se vrč na izvoru

i slomi točak na bunaru;

i vrati se prah u zemlju kao što je iz

nje i došao, a duh se vrati Bogu,

koji ga je dao.

Ispraznost nad ispraznostima,

veli Propovjednik, sve je ispraznost.”

  
    JEZIK I SVAKIH PET SEKUNDI

     

    Nepce nekih ljudi je beskraj,

svod Siktinske kapele,

a jezik hladetinasta utvara koja ih

progoni iz sitosti svakih pet sekundi.

Rascvali jezični pupoljci venu im i trule

u polumraku svjetskih restorana.

Jezik pozlaćenih ljudi skliska je pustinja

koju žele nastaniti glazirani lusteri Ritza i

aukcijske kuće na roštilju i ražnju.

Na piste jezika slijeću samo

kavijar albino beluge i morune,

pastruge, devino meso, gušćja jetra,

mongolske konjske kobasice, islandski hakarl,

japanska mramorna govedina

od krava koje u Kobeu slušaju Mozarta

dok ih masiraju raspjevani i

zalizani mesari.

    Na divovskom jezicima skupa pjevaju korale

pašteta od slavujeva jezika, drozdova prsa,

juha od gnijezda čiope, ptičja srca,

i šljukina prepuna crijeva.

S kuta usana kaplje vijetnamsko rižino vino s

otrovom zmije

i puding od malih golupčića

sa šušnjem gljivica šitake. Na jeziku

mračno sjaji pečena jetra raže i morske mačke,

i prenježni krumpir La Bonotte koji francuski

seljaci

gnoje morskim travama i algama

da ne umre od okrutnosti crne zemlje,

tope se kriške densuki crne lubenice

najskuplje na svijetu, zebrin but,

a okus slasne yubari dinje ne potječe od sunca,

već od vulkanskoga pepela.

Kockice kuhanog meksičkog kaktusa dobro idu

uz pitu od krokodilskog mesa

a sir od magarećeg mlijeka

na pečeno kravlje vime. Sve je bijelo, i

tartuf se bijeli kao afrička slonovača,

bijeli stolnjaci i vino, mrtva priroda, biseri i

svinje, jestivi su listići zlata kao i matsutake gljive

čije drvo

nagriza pravednički crv

Bursaphelencus xylophilus, kao i argentinski zec u

mlijeku,

jastog, fazan s narančama i orasima,

a za smrt ljubavnika tu je

skupocjena fugu riba.

    Za desert, prije izlaska na cestu u Leibnizov

najbolji

od sviju svjetova,

još zdjelica maorskoga oraha makadamija,

čokolada od tasmanijskoga meda,

u pet sekundi posrkana šalica kave od izmeta

slona, možda i

pjenasti espresso od cibetkinih fekalija.

Za odlazak na zahod nepce uzima novine i tamo

čita

članak o rekorderu za Guinnessa

koji je popio dvije, tri litre alea u

samo pet sekundi.

Ili tisuću i jednu uncu.

    U novinama piše i da svakih pet sekundi u svijetu,

s nepcem u obliku srušene kapele

umre od gladi jedno dijete

na afričkome suncu.

  
    PORTRET PUTNIKA PJEŠAKA

     

    Čupavi matematičar Mathiass,

pješak iz Amsterdama do Atene s Biblijom

prošloga je ljeta prolazio kroz razbijeno grlo

Zagreba.

Nitko to ne zna.

Njegove su cipele drobile krhotine našeg

kornjačina oklopa,

pjevale budnicu koži zašivenoj za kauče:

    
      Putovanja, bjegovi!

O duljine i širine, ekvatori, paralele! Stari kovčezi i

mortadele.

passim, amo-tamo… u jednim starim cipelama.
    

    
      O georame, o luke, galioni, brazde, rigoli i delte,

lagune, mogile,

estuariji, fjordovi, damari, nautiliti, vodotoci, rijeke

i planine,

dardanele i mistrali, dine, zvijezde i kometi,

pasati, mofete i gradske vinjete.
    

    Jednoga sam ga dana pratila.

Dok hoda, kosa mu gori kao olimpijska baklja,

oko mu je zelena zraka, na licu su mu efemeride,

korone

zalazak sunca, vjetar i čvorovi.

Njegove noge su postale mnogi

hektopaskali, gromače i

išibani borovi.

    Nitko ne zna, tek pokoji pješak i gušter

da je prošloga ljeta kroz Zagreb prošao Mathiass

Veliki,

mali prorok i propovjednik,

svjetleći kamenčić iz Amsterdama.

Pješak do Alepha Atene,

do kraja svijeta.

  
    PORTRET CRNOG PJESNIKA SA PSOM

     

    Njegovo je lice smeđa, lijepo zarasla brazgotina

a tijelo mu se uvija oko dalekih gradova

kao čeznutljiv bršljan

čiji korijen plave i začarane žene žele dotaknuti

zatrovanim noktom,

zarezati ili rasuti u prah.

On bježi, on ne spava,

piše o ljubavi, kiši, revolucijama

postavljen otprilike

kao dežurni sat na željezničkom kolodvoru

Atlantide.

    U lučkoj krčmi negdje na francuskome jugu

slučajno sam opazila da mu s

jezika na pločnik kaplje bikova krv.

Zato sam prozvala Hemingway,

ali mogla sam ga nazvati i

Snjegovi Kilimandžara.

    On nije tvar iz ovog vremena

i kad sjedi u mostarskoj kavani

posut brašnom čekanja,

njegovi su prsti izdužuju u kneževske ključeve

a leđa zarastaju u polje tulipana

s kojih kaplje

na voljenoga psa i mlake krevete

nektar kalvadosa

iz anarhističkih samostana.

  
    KABANICA RIBA

     

    Izvana, ne razlikuju se od prašne ceste

kojom vuku crne vreće s leševima boca.

Koža oko njihovih očiju nalik je

dnu pet pepeljara ukradenih iz najpljesnivije krčme.

Neki ljudi kojima je netko u kadi sa šampanjcem

progutao ime

kruže u gladi ovim ulicama kao monade čepova

i praznine boca perutavim tramvajskim okretištem.

Gaze svoje razvaljene cipele kao da su dva prazna,

škripava trbuha.

Glad je ogrtač, teška i pripijena kabanica.

Kabanica seže do poda. Upadljiva je,

ne štiti od pogleda, nego od ugleda.

Mora da je teško gacati pod njenom silom.

Moja susjeda M. je nosi pred svima. M. je sve tanja, a

kabanica je deblja.

Mora da je teško koračati ovim isplaženim, ponuđenim

svijetom,

a toliko je toga drečavo, stoglavo i priča o sreći

na svih stotinu neonskih i vlažnih otvora,

a ti si, monado, prazna boco u boci, svjesna samo olovne

težine

obruča što se oko tebe

steže, kopča oko želuca. Pokriva te cijelog,

ogrće od svijeta.

Ledeno i sklisko mazi, grli, nalik ljudožderskoj ribi.

  
    PORTRET DRVOSJEČE PJESNIKINJE SA PSOM

     

    Ta lijepa žena s dalmatinskom ljestvicom zubi

što svijetle u tami

kod kuće leži na letećem ćilimu

i pijucka Carverovo srce na slamku.

Poslije ručka s Murakamijem prolazi kroz zidove.

U grad izlazi s jeftinim rendgenskim naočalama čiji se

okviri gule na dodir kandže sunca.

Jutrom me na kavi na najizloženijoj terasi čuva, grli,

mije, brani, ziba, čuva, krije,

samurajskim obrvama rastjeruje bose zadarske

Hamlete

što gostima prijete s naoštrenim škarama,

kreči me u ružičasto kao svoje dijete.

    Zovem je od milja Feđka, po Harmsovu junaku.

I kad šeće i kad ne šeće maslinicima i šikarama

svoju argentinsku dogu Titu, ta Staša

liči na Charlotte Rampling.

Njezini se natekli kapci žele

spustiti na nas kao smak svijeta. Staša piše priče.

Na svim natječajima kesi bijele uskličnike,

krvavu kičmu lovca i pobjeđuje.

Bogata je, iz svemira izgleda kao Proust. Uzgaja bilje

u svemu,

mesojede plaši golemim pupkom

punim bosiljka i zrnja japanske babe.

Dok kuha vino kolovoza, ona je drvosječa zaspao

uz deblo okrunjenog kaktusa iz Arizone

na kojeg se u oko nabio i umro

najveći pustinjski bizon.

Bila je obavijest u starim republikanskim

novinama.

    Voli čitati moru, na kupanje donosi u torbi

knjige kao nerazvijenu djecu,

deset malih Carvera, Cortezara i Calvina.

Nakon što na plaži razdijelimo knjige kao perece,

puštamo ružne, debele japanke

i nezrele ručnike da skaču slobodno po rivi.

Samo kraj mora naša tijela budu zlatni remenčić

koji sunčamo na onom svirajućem mjestu grada

koje usred noći pozdravlja sunce i

gdje nas danima čeka ruski brod Nadežda

da se nasmrt pregrijemo i zamolimo zimu.

Čeka da se napokon otisnemo s fenjerom

u krznu djeda i polarnog labuda,

u krznu pijanog Rusa

Leonida Andrejeva

za Vladivostok.

  
    PORTRET DJEVOJKE S BISERNOM

NAUŠNICOM NA ALJASCI

     

    Na Aljasci je, među kućicama, izrastao, kao

mliječni zub

izbio se iz poznate slike na tlo,

živi portret Djevojke s bisernom naušnicom, žene s

mesom od

zablaćenog obalnoga rebra i

kostima od bisera s peraje. Oko fine joj kože bruji

vedra tama

brodskih motora, muškoga znoja i

crnog ulja psovki.

    Divlji aljaški lososi i kolege ribari zovu je Mili,

jer joj grlo luči med i mlijeko. Ljudi je rado

gledaju u toplu brazdu zjene,

oči su joj dvije ribe, mirne kao da nigdje nema ni

sprovoda,

ni zaražene krvi iz lakta dječaka roba,

ni starih američkih tableta u vojničkim džepovima.

    Kao da je Bog drži za kosu

Mili hoda od malena po vodama krajnjega sjevera,

zavrće nogavice djeci kraj uzanih obala

noću se odapinje kao kost iz grla

haskija, gore,

prema bijeloj zvijezdi.

Ponekad prenosi poruke medvjedima

po ledom pozlaćenim rubovima svijeta.

    Kad nije radnik na brodu

sama svojim rukama gradi kolibu od svakog

onesviještenog debla

i fućka, pjeva na plamenim nebeskim jezicima

između vrućih lonaca i tava

među zidovima jedinog restorana u Nakneku.

    Ali i u zraku uvijek su prve ribe.

Još u avionu sjeti se slavne ribarske priče

s tajnom broja 153.

Kada sleti na tlo, prvo riječju stvori veliku mrežu,

potom je splete,

baci u dubine

i odjednom, srebrni lososi probodu sa svih strana

kuštravu kosu njenoga jadranskoga oca

s kojim dijeli prezime i lice.

    I dok u tami rembrandtovske sobe na Gornjem

gradu

sama uči hrvatske jezike,

njezino lice, kao zublja, osvjetljava slova knjige.

Njezina je slina slana od daljine, kao Beringovo

more,

njezino je blago srebro riblje kože.

Njezina je jedina rana

kad joj molitva ne poleti, kad ostane

nasukana na suhu rupu oborenog

bližnjeg, nekog čovjeka-debla.

  
    PORTRET JEDNOG GOSPODARA PRSTENOVA

     

    Ako ga želiš imenovati, odrediti

bilo gdje, na kavi, na sudu, na tv-kvizu,

iskliznut ćeš iz jezika kao iz futrole

past ćeš na pločnik i reći ćeš da je taj čovjek nešto

neodredivo, izduženo, kao vlastita,

prema zlatnoj spirali, produžena ruka,

Da peče kruh sa stvaralačkim kažiprstom, na njoj

su svi muški nokti

svijeta od jantara, ametista, žada, rubina, safira,

lapisa,

topaza, ahata, akvamarina i

Ruka uvijek s putovnicom negdje u mekoj magli

svilenog kineskog kaputa,

i kad gleda obzor, domet lica mu je onaj najdalji

otok s rudnicima smaragda i ostalog blaga

iza sedam dina.

    Nije htio raditi, pisati, ni odgajati djecu.

U dugim je ljetima svoga života

kovao starinski nakit, užareno prstenje i ogrlice

s lakoćom turbina koje pokreće šampanjac,

sila ogledalaca i blaga ženska histerija,

ujutro bi pio nešto nalik slatkom otrovnom soku iz

dnevnika Mia vita Benvenuta Cellinia.

Iz milja neki su ga u gradu zvali gospodarom

prstenova

i najfinijih ženskih zglobova

lomova, uganuća i

ofelija.

    Po gradu se priča da gospodar prstenova

danas želi izaći iz lijesa svog starog, obrtničkog

tijela

i plišane futrole svoje nakićene ruke

u kvrgu masline i smokve.

njegovi se ostarjeli umjetnički prsti na dodir

osipaju poput šljunka

ne odazivaju se više na ničije ime

postaju golemi i tužni kao prolaznost planine

i sitni, kao vrh jezika uličnih slavuja.

danas samo moli za povratak svoje prave,

nerođene ruke,

za muškaračke oči i golu, mokromrku zemlju.

    Riječi mu ispadaju na stol kao ribe,

otvara usta kao prsten, sklizak, prevelik

i govori usamljene i šiljaste psovke i poštapalice

o estetici kao mrtvom htijenju

kao netko zapeo u uskom krugu mrtvačevih usta

u centrifugi odavna dogođenog,

u okviru oka neke okrutne dubrovačke sfinge,

u luku obrve nezaineteresirana prolaznika

lako, previše lako

uhvaćen u zamagljenu sferu durbina s hvarskoga

broda,

s neke male napukle gajete

kao glupava i gladna riba

što je progutala zlatnik

veći od sebe.

  
    PORTRETI GRADOVA

IZ STARE PUTOVNICE

  
    NETKO ME UBIO U PRAGU 1999.

     

    Ništa se to ne tiče mlade češke

pjesnikinje, pokojne

Eliške Krásnohorse. Ni nikoga

tko pati od alergija u praško proljeće.

Netko me još u Zagrebu pratio po knjižarama i

sobama

duge četiri godine, a nije bog.

Došao je s rukom koja njiše kolijevku s knjigama

i oglasom za ljubav koji donosi smrt.

Sjedio s druge strane stola s čašom i letećim

tanjurom,

vrteći se oko sebe zagledan u mene

kao pregrijani globus Arthura Clarkea i

starinski dvogled Carla Sagana.

Njegova se kaljena šalica za čaj

smjestila u putnu torbu čim sam

otišla s prijateljima u Prag.

Pratio me pomoću neke ljubavne rašlje

s raščupanom perikom genija

čak i do praškog židovskoga groblja.

Nisam se uspjela skriti ni pod Karlov most i

sama pomilovati labuda kraj Vltave,

leći navečer sama u velvet Prag.

Netko star me pratio kao kiklop zmaj

s lajka aparatom,

usput snimajući tornjeve u vječnoj erekciji turizma i

stalna prsnuća Keplerove superove.

Šepao je za mnom sve

do alkemičarske Zlatne ulice gdje

su nesretne muhe veće od kućica ljudi.

Kad te netko prati među porculanom

i art nouveau slikama

u Pragu više nema izlaza,

i prvi Kafka koji naiđe na moju zapovijed

ispaljuje na sav glas

zalutali metak u muzeju

Alphonsea Muche.

  
    PARIŠKA VRATA, 2001.

     

    Kao i u životu, i u velikome

u Parizu postoje samo dvoja vrata,

ulaz i izlaz. Dva slavoluka,

La Grande Arche de La Défense

i Napoleonov Arc de Triomphe.

Ja, studentica s nešto džeparca, na ona

Napoleonova

ušla sam autobusom koji je vonjao na kiseli kupus,

pun siromašnih radnika i seljaka.

Već blizu kolodvora susrela sam

dvije stare prijateljice, živa dvoja vrata, jedna u

u terminalnoj fazi Andersenovih crvenih cipelica,

druga u zlatnoj kočiji koju vozi dotjerana

pariška baka. Bile su lijepe, ali različite,

kao francuske kraljice Frederuna i Ansgarda.

Nakon nekoliko dana srela sam i Buñuelova unuka,

mutnu Temzu i mnoštvo crnih prosjaka.

U lutanjima grad se izdizao nad mene

kao da je visok tisuću metara u uvojcima,

kao da je glavni grad napudrane Mliječne staze,

a svakih pet sekundi prolaznike nadlijeti flota Louis

Vuitton krila,

i lagao je da mu je ime

Charles-Joseph Eugène Henri Georges Lamoral de

Ligne,

kako se zvao ljubavnik, a možda i lijes za noćni

odmor

porculanskog tijela Sare Bernhardt.

U nekom kazalištu okrutnosti pila sam

sok studentskog siromaštva

i gledala korejski ljubavni film. Sendvič je bio

preskup, umrla sam.

Trećega sam dana uskrsla i namršetno prošetala

oko štikle Eiffelova tornja pa me u jednom

praznom kafiću

grad pomirljivo dočekao s nenašminkanim

suvenirom,

samom Audrey Tautou za susjednim stolom

udubljenom u poslovni razgovor,

sitnijom od vrapčića, od sebe, od Amélie.

Popila sam tu tajanstvenu kavu mira s Parizom,

i pješice krenula prema svoj sreći arhitekture,

La Grande Arche de La Défense.

Bilo je već vrijeme

da odletim s te bijele savršene rampe

prvo u svemir, a onda natrag busom

u blato prigradske kuće

i da fotografiju bijele kocke grčevito držim kao

ukras,

kao prozor, kao vrata izlaza

dok u sobi čitam razne poludjele napoleone,

kićene, skolastičke knjige.

  
    RIM, MRTVE SNJEGULJICE

     

    Rim nas je uvio u Koloseum.

Poslije svih arena, foruma i fontana,

stalno nadomak prezrele geometrije rimske ribe,

poželjeli smo vidjeti Baziliku Sv. Petra.

Nad Berninijev obeliskom proboden dlan,

njegov Piazza del Popolo,

nadvili su se oblaci teški kao Michelangelovi

bubrezi,

ozbiljni kao srednjovjekovne metalne sfere.

Počela je padati oštra suptropska kiša,

prazno sjeme vode na

egipatski obelisk Ramzesa II.

prizor prvi.

    Nije više bilo ni mrve od sendviča nekog turista.

Kako su turisti uglavnom bića od prerađenog

šećera,

svi su se razbježali pod kišom.

Osim nas četvoro naviklih na sol

i knjige

ostao je samo neki rimski hipik zakrvavljena čela,

s iskaznicom jeruzalemskog sindroma.

prizor drugi.

    Kao da smo paunovi dukati, papini zlatni

patlidžani

mogli smo utrobom Crkve Sv. Petra hodati sami.

Šutke smo koračali visokom dvoranom slave

odjednom mali kao nepriznatost,

sitni kao atomi odrezanih mošnji dječaka iz

Bečkoga zbora,

mali kao od moljaca nagrižene

krpice za monokle u kutu

muzeja svetih voštanih figura.

prizor treći.

    U staklenim ljesovima dimila se tišina.

Prastara, tajanstvena tišina.

U suhoj mikroklimi ležale su u pravilnom nizu

mrtve voštane ostarjele muške djevice.

Motrim i znam da sam motrena.

Od nečeg starijeg i kostobolnijeg od Rima.

Gutam slinu.

U lutkastoj raskoši, pape leže bez snage da

ispljunu

jabuku iz grla, kao Snjeguljice

nekog sivog i nevidljivog što nas mjerka

s crnilom ispod zlatnog rimskog nokta.

On sjedi gol na uzvišenoj stolici u samom centru,

osjećam da brine ima li uvijek dovoljno studeni,

dovoljno kisele noći

u crnoj cokuli svijeta i

u svim tim crvenim šlapicama.

  
    BALATON

     

    Mađarska, ravna kao rasuta utroba

astronauta koji je izgubio svaku nadu

da je čovjek bio na Mjesecu

i u kadi Balatona progutao šaku neposjećenih

planeta za spavanje.

Mađarska, koja spava pod šapama jazavčara,

umirena kostima glista.

Početkom kolovoza tisućudevetstodevedeset i

devete

Sunce se kretalo kao i uvijek nad ljudima

dok ga nije pregazilo mnoštvo autobusa

punih putnika s teleskopima.

Posljednju pomrčinu sunca u dvadesetom stoljeću

gledala sam u gradu Balatonföldvar

na obali Balatona ili blatnog jezera.

Sjećam se, jutro je bilo sunčano, ljudi su se kupali,

no oko podneva na sve se spustio

svečani prah mraka.

Mađarska je postala nekako suha i izdužena,

zahladilo je kao u zubu ptice.

Mađarska, sve je za vrat zgrabila tišina.

Ugalj sunca, pomrčina.

Jedan je astronom kasnije zapisao:

Jedrilice na jezeru su zastale

spuštena su jedra i

sve je izgledalo tako dostojanstveno.

Dodala bih da je i nemoć

blatnog jezera

da postane lijepo te danje noći

posustala.

Sve je opkolila korona.

  
    BROJANICA OD BIBLIJSKIH GRADOVA

     

    Luz, Uz,

Nod, Pai, Ur, Lod, Paf, Nob, On,

Haran, Gomora, Sodoma, En Dor, Hamot Dor,

Babilon, Ramses, Ramot, Bezek, Beser, Ser,

Ebes, Suza, Soar, Ar, Lo Debar, Kedar

Amad, Gibeton, Alajon, Gat-Rimon, Tanak,

Bene-Berak, Eter, Kišon, Hebron,

Damask, Dabrat, Baalat, Katat, Rakat,

Anaharat, Halhul, Boskat, En Ganim,

Nazaret, Gat

    Jarmut, Tapuah, Abdon, Keila, Para, Mira, Maara,

Tijatira, Gadara, Peor, Kulon, Ajin, Ijim, Nain, En

Ganim,

Adama, Mosa, Rama, Jopa, Gaba, Gaza, Geba,

Teba,

Rimon, Remet, Sard, Eter, Akšaf, Ašan, Katat, Tir,

Timna, Akzib, Biblos, Avit, Hamon, Nesib, Neiel

    Atena, Korint, Rim, Neapol, Hijerapol,

Ikonij, Abdon, Edrej, Jiron, Jerihon, Rakat,

Naarat,

Nebo, Me-Hajrakon, Ekron, Ofra, Ofni, Obot,

Jeruzalem, Jirpeel, Tarala, Sela Haelef,

Solun, Sartan, Helkat, Rehob, Hakesulot, Eder,

Gezer

Me-Hajarkon, Almon, Horon, Holon,

Harmagedon,

Kartan, Padan Aram, Nahalal, Tebes, Har-Heres,

Emaus, Jahas, Jiron, Lakum, Jagur,

Hali, Ako, Aj

    Ajalon, Mišal, Molada, Hasar Gada,

Kedemot, Timant Serah, Meefat, Jazer, Haran,

Dotan,

Bet Pases, Emek Kesis

Sansana, Salamina, Soko Eltolad,

Zif, Zanoah, Jafa, Juta

    Aškelon, Kitliš, Kedeš, Taršiš, Mišal, Karkemiš,

Ir-Šemeš

Šekem, Šahasim, Šalabin, Šunem, Šion,

Ija-Abarim, Avim, Gitajim, Gilead,

Gedor, Golem, Gederotajim, Kinsajim,

Sebojim, Bet-Horon, Beten, Betlehem,

Bet-Dagon, Dilean, Eltekon, Migdal-El, El-Teke,

Lakiš, Bala, Gibea,

Petra, Perga, Kefira, Kana, Dana,

Madmana.

  
    ZADAR PUTUJE PO SOBI

     

    Mjesecima grad putuje po mome stanu,

vozi se na pet bunara

pa tri bunara, cikće kao stara Atena.

U napušenosti od sunca

skida mi i stavlja sunčane naočale,

razbije ih o zid kao badem

i proglasi turističkom zanimljivošću

te krhotine.

    Kad se naruga mome turističkom zanosu,

raspe se po podu u ništa,

u stotine sitnih kamenčića s Donata, u

kamene glave s drevnih crkava

manjih od bebe planktona.

    Ujutro mi skida čarapu noći s lica

nosi me na kofeinskim rukama

i daje mi da jasnije vidim

pamet predmeta u stanu.

    Ovoga ljeta grad je bio dežurna svjetiljka

kraj kreveta za čitanje, i

često je stajao kao centurion

u okviru tamnih vrata posljednje,

najmračnije sobe, a

kad bih pisala pjesme,

tjerao je sablasti samoubojstva

pjesnikinje Antonie Pozzi

da se igraju skrivača

dolje na Narodni trg.

    Vani je galebovima i zvonima bistrio

slojeve od vina pijanog zraka

ili jutrom visio naopako kao bijeli šišmiš

benediktinki

sa štrikova na kojima se njišu nadute

bijele košulje i plahte

kao jarboli i zastave.

    Neki su mali gradovi metropole

koje otvaraju svoja brojna vrata

i naprave propuh jak

poput najvedrije sudbine.

    Takvi gradovi posole

i rastrče po površini mora

od kontinenta kostoboljna,

bljutava i trapava stvorenja.

(Ni Alfonsina Storni ne bi mogla

s kamenjem svojih pjesama oko

vrata potonuti u smrt)

    Na odlasku, grad se ne da izbaciti iz torbe,

iz glave, iz godine blata pred nama.

On, kao suncem obrastao bodež,

uraste duboko u prst,

u zagrebačku sobu,

u tijelo.

  
    ISTANBULSKI NAR

     

    blizu palače Topkapi musavi se

dječaci utrkuju s kolicima

punim nara,

krvave voćne kugle padaju

od njihova smijeha

kotrljaju se niz

ulice malih hotela, postolara i tkalaca

svile

    ne sudjelujem,

ja samo gledam sve to vrenje lica,

mačke oko fontana, tepihe bazara

kao komad fotoleće

kao prizemljeni Sputnik 1

    baš kao i ja

stara se Aja Sofija dementno čudi

kako je to i kad

Crno more pustilo

tamnu pupčanu vrpcu

Bospora

dolje, do Mramornoga mora

kao plavi ljubavni sok

pun bolne soli

s tisuće malih

bijelih vjenčanica meduza

što peku kožu

između Europe i Azije

  
    PORTRETI STRAŠNIH

I NEOBIČNIH LJUBAVI

  
    STOL DJED

     

    Stol u stanu u kojem sam ljetovala toplo je drven,

prisno izobličen, kvrgav od starosti. Naborani

dalmatinski djed.

Zapravo, izgleda kao jedan od preživjelih prvih

stolova koje je

izradio mladi tesar Isus. Ni blizu onom beskrajnom

na kojem je blagovao posljednju večeru.

Pripada razredu malih stolova za male starinske

kuhinje

napadane crvotočinom. neizbrisiva mrljica masti.

Ovako kako živi, monaški, odvojen je od svih

stolova ovoga svijeta.

Stolovi su ionako samci, druže se samo s ljudima,

no uvijek odozdo. Odozdo nekoga vole.

Šutke gledaju u tajni život nogu, igre.

Ima li stol trenutke radosti?

Ponekad se oko njihovih čvrstih isprepletu umorne

noge djevojaka.

  
    POISON IVY

     

    Biljke su ušutkane odozdo, iz zemlje.

Nijedna ne viče. Djeluju kao zeleni odljev

bezuvjetne ljubavi.

Ipak, neke su biljke kao smrtni kraj jednadžbe

ili skakanje s desetog kata,

pištolj, plin, vješanje, kada, teretni vlak,

ukleta pljoska E. A. Poa.

    U šetnji uz more, tu i tamo dodirnem ticalima

slano lišće oleandra.

Oprezno, kao porub male crne rupe.

Njegovi su listovi nalik nauljenim strelicama

dalekih afričkih plemena, a

blješte na ljetnome suncu kao da nekom tajnom

tvari

pune skladišta, mračne pore.

Gledajući glavu Sfinge, osnažuju se za smion

pothvat,

za nečiju posljednju večeru.

    Neki ljudi pojedu list, kao da je pramen Cvetajeve.

Poslije ostane samo botanička basna ili opomena

onima

koji ljepotu rado spoznaju ustima:

Što je zajedničko oleandru, rakovom oku, bršljanu,

đurđici, velebilju, koraljniku, tisi, samoubilačkom

drvu,

mrazovcu, bunici, ricinusu,

kukuti, jediću, božikovini?

    Šutke nude zanos, ljepotu i smrt.

Kao onaj bugarski pjesnik, nesretni ljubavnik

koji je metkom probio oči i možda se popeo nakon

smrti

na antarktički vrh

koji su kasnije nazvali po njemu,

Pejo Yavorov.

  
    UNIFORME ZA UZALUDNO ČEKANJE

     

    Nakon uzaludnog čekanja

satima na mladog muškarca

u četverim gumenim BMW cipelama

između ulaza u Grad i

osvjetlanog zadarskog Mosta uzdaha

na mobitel priključena Penelopa ispljunula je

kornjaču i

napokon nešto shvatila.

Ipak je mjesecima čitala Barthesa.

Vidjela se kako smiješno stoji u pretijesnim

minutama i ženskim cipelama.

Osjetila je da oni koji predugo

čekaju na ljubavni susret na javnom mjestu,

kod knjižare, gradskog sata,

ili na mostu, jako strše.

Plaše prolaznike sa svojim rasporenim trbuhom,

goli su i vidljivi svima,

kao poludjela Simone Mareuil na trgu

samozapaljenja.

    Čekači su strašila sreće, nepomični

zapetljane kose za svoju samotnu vertikalu.

Čekači bi od Grada trebali dobiti

obeštećenje za javnu tortu tuge.

Recimo, nešto čak i smiješno,

svečane, utješne uniforme s mirisom na Chanel 5

da unište težak vonj odbačenosti, javno

progorene čekačke odjeće.

Strani se turisti sigurno žale na smrad čekačkih

zgarišta i

daleke galicijske močvare.

Osim toga,

izigrani čekači bi trebali dobiti nekog Pierrota

ispod mosta

da jeca umjesto njih, razračuna se s boli

na njihovom, s nikim djeljivom jeziku

i stranom buncanju onoga koji kasni

koji se otima otima

koji ne dolazi

    kao priviđenje.

  
    JEDAN ESPRESSO ZA DVOJE

     

    Kod Kaptolskog kolodvora tržnica,

prostrt je golem, duguljasti švedski stol.

Otvorena je ljetna pozornica s otpadcima

za nemoguće, slučajne susrete siromašnih

prolaznika s burekom i kartonskim kutijama.

Sreli su se, u kafiću naručili

samo jednu crnu kavu za dvoje,

da dvoje postaju jedno bijelo

teško

zaobljeno

koščato

jedno jedno jedno tijelo.

    Srču kavu kao da je talog iz imena Mona Lize i

spajaju se riječima od koralja i slonovače,

ispadaju im zubi po pločniku

da što bolje postanu okruglo, bezubo jedno, da se

progutaju se s čašom vode.

Zabijelila se u jedan

zajednički kafetin ona

plava i crvena Matrix tableta.

    Piju kavu i njihovi kratki rukavi, šavovi,

dugmad, kopče, remenje

i svakojaki spojevi

nisu više čvrsti, zavareni, plombirani.

Odljepljuju se i đonovi,

otpadaju generacijski končići

pod stol s uprljanim kockastim stolnjakom,

kao plave koze i vjenčanice sa

Chagallovih slika.

    Njihova su tijela stara, ali

razgovor im je zelen, mlad i brz

iz pukotine usta lete pitanja i odgovori kao

stogodišnji punoglavci,

kao živo sjeme u utrobi iza usana.

Sjede odvojeno a žuri im se u to jedno žarko

teško, smeđe

koščato

boso

zajedničko tijelo na stolici,

predugo odvojeno.

Kao da ih nosi neka

podzemna bujica što vrije pod tržnicom

k njima, u njihovu kuglu punu

izgorjelih knjiga,

toplu, za druge zatvorenu.

    Svugdje se po gradu paraju rastanci,

uhodanim se parovima odvajaju cipele od cipela,

sjena od sjene,

kamen od kamena,

da ni kamen na kamenu ne ostane,

dok ne izgore na pustinjskom kisiku,

u tami bez zagrljaja.

A to dvoje, danas u podne, na tržnici

kaptolskoj i cvjetnoj, čuli su kako sve zvoni,

baš kao da je odbila ponoć na staru godinu

spajaju kosu, lica, vratove i ruke

nad progorenim stolom,

nad jeftinim espressom u

vječan vatromet na golom i bosom nebu za

dvoje gladnih, neuglednih

ljubavnika

  
    CHICK-LIGHT

     

    na svjetskim summitima razočaranih, odbačenih

pale se lomače i koketne hlače onih zauvijek

neosvojivih, nedostižnih.

neki pogođeni jadikuju po hodnicima Vanity faira,

Voguea

trebalo je hodati svijetom onako singl, onako solo

u mošusnim nogavicama svih tih

prevelikih, budućih uniseks hlača za dvoje

svadbenih hlača, ljubavnog remenja,

a ostati lakonog pod olovom tog glomaznog

obećanja

vječnog žiga zajedničkog prezimena.

    ulogirati se u dating sites, supermaching

nositi taj teret u obliku zlatnoga prstena ispod kože

lica

koji se s vremenom izdrobi u prah, u uvojak kose

jalov i zarastao

od praznog

zavođenja

i ne posrtati u hodu po pufastim filmskim oblacima

dok

dole na glavnoj ulici kao na vremenskoj križaljci

ne prestaju montaže, kolaži, kadrovi, susreti

nanosi muških i ženskih lica, čeljusti, blijede usne,

zarezi bora

hodaju naprijed-natrag gonjeni silom režije

već istanjenih usana i umnih naljepnica svjetlijih

od slike muških ramena na kojima noću

u najljepšoj ulici s barovima i kockarnicama niknu

tamo gdje dođu kraljevske epolete

dvije visoke lomače za žene.

ponekad te usred bijela dana na ulici ruke zagrle,

i spale, izgaraju s tobom

voštane i tužne,

njihova je vatra kao krv napuštenog snjegovića.

    Slomljeni, zadebljani ljudi zaposjedaju gradske

kafiće i bolnice

u kojima se bolno ljušte, pjevajući karaoke vrište

razguljuju se s opće praljudske u poljupcu

ugrižene usne

s koje otpadaju ti ljudi-kraste

i čajni listići njihove sasušene ljubavne nade.

    Na fotografijama se smiju, a pod odbijenim,

prezrenim usnama

zubi drukčije požute, zveckaju i kvare se,

prazne se kao bočica tableta u hotelskoj sobi

Roma,

kao plavom glumicom Constance ubijeni Pavese.

Licu ljubavi izbijena je vilica, slomljen nos

ono krvari

to je od loše proteze za ljubavne riječi

koja se nosi u obliku zauvijek

zaključane brave.

    Da, trebalo je nositi nogavice svih tih žuđenih

hlača, teške i krute

kao da su oduvijek bile mokre od nepostojanja

i ostati uz vlastito tijelo kao saliven,

ponosan kao lady Godiva,

poznat sebi kao put do posla, zoološkoga, crkve.

    Razočarani, odbačeni, prevareni

svih zemalja, ujedinite se!

Zašto još danas ne povući nazubljenu crtu,

granicu sirovim crvenim ružem

preko tijela, preko kuće, preko lica

kao toplu pograničnu rijeku u Sudanu

uočljivu kao na divanu ispružena

i sama kraljica Kandaka,

crtu nepregazivu i tamnu za sve nadiruće

sablasti iz buick riviera, limuzina, tramvaja i

old porshea

    Ostavljeni na kopnu, u zraku, u vodi

u dvanaestici i trinaestici i dvojci

razočarani, ujedinite se!

U šetnji noćnom ulicom za montaže, kadrove i

susrete

brzih kolaža od ljudi u hlačama koji svijetle

s reklamnim lampicama oko ruku

a vrte se kao zemlja – oko sebe,

oko tebe, pa oko crnog sunca

treba oštrim nožem od crvenoga ruža prerezati

svakoj

treperavoj mošusnoj žarulji grlo

čim opaziš kako žmirka svoju

hipnosis, svoju svjetlost na tebe, svoj

chick-light.

Ta te svjetlost zove u mrak,

čara, mami, paluca, muca, drobi, tuca

bilo gdje, u sobi, u mraku,

na trgu

  
    Dorta Jagić

